Luister: Armand Hofmeyr vier 10 jaar se musiek met nuwe albumArmand Hofmeyr kuier in die Maroela Media-ateljee. (Foto: Janie Monsieur/Maroela Media) Armand Hofmeyr het die afgelope tien jaar sy plek in die Afrikaanse musiekbedryf bevestig as sanger, liedjieskrywer en vervaardiger. Hy vier dié mylpaal met ŉ splinternuwe album getiteld 10 jaar. Die album bestaan hoofsaaklik uit Hofmeyr se gewilde treffers soos “Kitty” en “Lekkerlyf”. Sy treffer, “Pa en seun”, wat hy saam met sy pa, Steve Hofmeyr, opgeneem het, is ook in die album ingesluit. Hofmeyr se enkelsnit, “Suid-Afrika”, wat verlede jaar uitgereik is, is ook in die album. Hy vertel in ŉ ateljeeonderhoud met Maroela Media dié liedjie lê hom na aan die hart. “Ek het die liedjie al in 2014 geskryf. Een van my kliënte is aangeval in ŉ plaasaanval en dit was op daardie stadium die hoevéélste geval waarvan ek gehoor het, toe skryf ek die liedjie. Dit handel nie net oor plaasaanvalle nie – ek het gevoel alle Suid-Afrikaners verdien beter,” vertel Hofmeyr. “Die doel van die liedjie is net om mense nog meer bewus te maak van wat aangaan en om te sê: Ons is moeg [vir die geweld].” Hy vertel dat hy homself in die ateljee besig hou met vervaardiging wanneer hy nie self op die verhoog is nie en hy glo dit is belangrik om selfstandig te wees in dié bedryf. “Niemand gaan my help nie, kom ek agter. ‘Suid-Afrika’ is die eerste liedjie wat ek self geskryf, opgeneem en vervaardig het. Op die oomblik is ek besig met ŉ hele nuwe album met oorspronklike snitte. Ek wou net eers met 10 jaar die afgelope tien jaar van my musiek gedenk.” Hofmeyr sonder sy toere na onder meer Australië en Kanada uit as van die hoogtepunte in sy loopbaan. Hoewel hy groot lof het vir die Suid-Afrikaners wat oorsee hulle potjies krap en steeds die Afrikaanse musiekbedryf ondersteun, dink hy nie hy sal sommer vinnig sy tasse pak nie. “Dis altyd maklik vir mense om te sê jy moet trek, maar wat mense nie besef nie is dat my taal my werk is. As jou taal jou werk is, kan jy nie net trek nie.”